ARA: Jilmentaw li ma jistgħux jorqdu bi storbju minn bandli fil-Fgura
Imtella' Lulju 29, 2020 - Aġġornata 29 Ta' Lulju, 2020 12:20pm Residenti li jgħixu fl-inħawi ta' Pjazza Patri Redent Gauci qed jilmentaw minn storbju kontinwu mal-lejl minn tfal u żgħażagħ li jiffrekwentaw il-bandli u l-court f'din iż-żona, bil-Kunsill Lokali jgħid li qed jiddiskuti soluzzjonijiet għall-problema. Is-sitwazzjoni tidher li ggravat matul dan is-sajf, meta għadd kbir ta' persuni qed jibqgħu jilagħbu u jgħajtu f'dan il-post anki sa nofsillejl. Filmat li r-residenti Neil Agius ġibed mit-triq għall-ħabta tal-11.15pm, juri dak li għaddej fil-bandli, fejn jinstema' ħafna twerżiq ta' trabi u għajjat tat-tfal. Filmat miġbud madwar nofsiegħa wara, f'11.45pm, din id-darba mit-tieqa tad-dar tiegħu, juri kif il-ħsejjes jaslu sa ġewwa. Jinstemgħu għadd ta' persuni jgħajtu lil xulxin u jħabbtu l-ballun waqt logħoba basketball, kif ukoll karozzi li jieqfu ħdejn il-bandli u jdoqqu l-ħorn u jsaffru lil dawk preżenti. Wara rapport mis-Sur Agius, dal-lejl fuq il-post mar il-kunsillier Charles Bonello flimkien mal-Pulizija, li ordnaw li jieqaf l-istorbju. Is-Sur Agius żied li wara li kien ilmenta dwar is-sitwazzjoni, ix-xahar li għadda bdew jintbagħtu l-Pulizija fuq rondi fl-inħawi, u l-awtoritajiet baqgħu jiċċekkjaw miegħu biex jaraw jekk ir-rondi hux qed ikunu effettivi. Qal li fil-fatt dal-lejl stess il-Pulizija kienu diġà marru fuq il-post, iżda meta telqu, iż-żgħażagħ bdew jilgħabu l-basketball. Sostna li l-Pulizija ma jistgħux joqgħodu għassa ma dan il-post il-ħin kollu, u għalhekk iħoss li l-aħjar soluzzjoni hi li l-bandli jingħalqu mal-lejl. Għall-mistoqsijiet ta' TVM, is-Sindku Pierre Dalli qal li tul dawn l-aħħar ġimgħat kien qed jirċievi ilmenti mir-residenti u kien qed jagħmel rapport lill-Pulizija. Żied li bħala Kunsill qed jaħdmu biex tinstab soluzzjoni għal din il-problema li qal isseħħ kull sajf. Żied li mill-bieraħ beda jintefa' l-pitch tal-basketball li qiegħed biswit il-bandli imma s-sitwazzjoni xorta ma nbidlitx. Qal li għada se ssir konferenza mill-Kunsill fil-preżenza tal-Ministru għall-Intern, fejn se jkun diskuss il-kunċett ta' Community Policing f'din iż-żona. Mistoqsi jekk dan is-servizz jingħatax matul il-lejl, is-Sur Dalli qal li d-dettalji uffiċjali jkunu jistgħu jingħataw fil-konferenza t'għada.